Document ID: 32006R0956

UREDBA KOMISIJE (ES) št. 956/2006
z dne 28. junija 2006
o spremembi Uredbe (EGS) št. 94/92 glede seznama tretjih držav, iz katerih morajo izvirati nekateri ekološko pridelani kmetijski proizvodi, da se lahko tržijo v Skupnosti
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske Skupnosti,
ob upoštevanju Uredbe Sveta (EGS) št. 2092/91 z dne 24. junija 1991 o ekološki pridelavi kmetijskih proizvodov in označevanju tovrstno pridelanih kmetijskih proizvodov in živil (1), in zlasti člena 11(1)(a) Uredbe,
ob upoštevanju naslednjega:
(1)
Seznam iz člena 11(1) Uredbe (EGS) št. 2092/91 (v nadaljnjem besedilu „seznam“), ki našteva tretje države, iz katerih morajo izvirati nekateri kmetijski proizvodi, pridobljeni po postopku ekološke pridelave, da se lahko tržijo v Skupnosti, je določen v Prilogi k Uredbi Komisije (EGS) št. 94/92 z dne 14. januarja 1992 o podrobnih pravilih za izvajanje ureditve uvozov iz tretjih držav v skladu z Uredbo (EGS) št. 2092/91 o ekološki pridelavi kmetijskih proizvodov in označevanju tovrstno pridelanih kmetijskih proizvodov in živil (2).
(2)
Nekateri kmetijski proizvodi, uvoženi iz Indije, se zdaj tržijo v Skupnosti v skladu z odstopanjem iz člena 11(6) Uredbe (EGS) št. 2092/91.
(3)
Indija je Komisiji predložila zahtevek za vključitev na seznam. Predložila je zahtevane informacije iz člena 2(2) Uredbe (EGS) št. 94/92.
(4)
Proučitev informacij in razprava z indijskimi organi, ki je sledila je pripeljala do ugotovitve, da so v navedeni državi pravila za proizvodnjo in kontrolo kmetijskih proizvodov enakovredna tistim iz Uredbe (EGS) št. 2092/91.
(5)
Komisija je na kraju samem proučila pravila pridelave in kontrolne ukrepe iz člena 11(5) Uredbe (EGS) št. 2092/91, ki se v Indiji dejansko uporabljajo.
(6)
Kostariki in Novi Zelandiji poteče čas trajanja vključitve na seznam 30. junija 2006. Da bi preprečili motnje trgovine je trajanje vključitve navedenih držav treba podaljšati za dodatno obdobje.
(7)
Avstralija je obvestila Komisijo, da je en kontrolni organ spremenil ime, ime drugega kontrolnega organa pa je bilo popravljeno.
(8)
Švica je zaprosila Komisijo, da spremeni pogoje za njeno vključitev na seznam v skladu s Sporazumu med Evropsko skupnostjo in Švicarsko konfederacijo o trgovini s kmetijskimi proizvodi (3), odobrenim s Sklepom 2002/309/ES Sveta in Komisije (4), in zlasti s Prilogo 9 Sporazuma o ekološki pridelavi kmetijskih proizvodov in živil.
(9)
Švica je predložila informacije, zahtevane na podlagi člena 2(5) Uredbe (EGS) št. 94/92. Proučitev predloženih informacij je privedla do ugotovitve, da so zahteve enakovredne zahtevam iz zakonodaje Skupnosti.
(10)
Nova Zelandija je obvestila Komisijo, da je en kontrolni organ spremenil ime.
(11)
Zato je treba ustrezno spremeniti Uredbo (EGS) št. 94/92.
(12)
Ukrepi, predvideni s to uredbo, so v skladu z mnenjem odbora, ustanovljenega s členom 14 Uredbe (EGS) št. 2092/91 -
SPREJELA NASLEDNJO UREDBO:
Člen 1
Priloga k Uredbi (EGS) št. 94/92 se spremeni, kakor je navedeno v Prilogi k tej uredbi.
Člen 2
Ta uredba začne veljati sedmi dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 28. junija 2006

Labels: 3
18
17
6